РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/336-15

27. јул 2015. године

Б е о г р а д

ЗАПИСНИК

58. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 27. ЈУЛА 2015. ГОДИНЕ

Седница је почела у 9,05 часова.

 Седницом је председавао Верољуб Арсић, председник Одбора.

 Седници су присуствовали чланови Одбора: Драгољуб Зиндовић, Сузана Шарац, Милош Тошанић, Горан Ковачевић и Момо Чолаковић.

 Седници су присуствовали заменици чланова Одбора: Зоран Бојанић, заменик Николе Јоловића, Мирко Чикириз, заменик Жике Гојковића, Соња Влаховић, заменик Радмила Костића, Мирјана Марјановић, заменик Душице Николић и проф. др Владимир Маринковић, заменик др Милорада Мијатовића.

Чланови Одбора Иван Јовановић и Дејан Раденковић приступили су седници у току разматрања прве тачке дневног реда.

 Седници нису присуствовали Оливера Пешић, Војислав Вујић, Золтан Пек и Ђорђе Стојшић, нити њихови заменици.

 Поред чланова Одбора, седници су присуствали народни посланици Борислав Стефановић и Иван Бауер.

 На позив председника Одбора, седници су присуствовали представници Министарства финансија: Ненад Мијаиловић, државни секретар, Љиљана Јовановић, помоћник министра, Бранко Дрчелић, вршилац дужности директора Управе за јавни дуг, Инга Шупут Ђурић, руководилац Групе за систем јавних набавки, Саша Новаковић, Бранка Ђорђевић, Данијела Ђошић и Данијела Видљиновић, саветници.

 На предлог председника, Одбор је једногласно одлучио да се предложени дневни ред допуни следећим тачкама (4-7): „Разматрање Предлога закона о изменама и допунама Закона о јавним набавкама, који је поднела Влада (број 404-1919/15 од 25. јула 2015. године), у начелу; Разматрање Предлога закона о изменама и допунама Закона о јавном дугу, који је поднела Влада (број 400-1922/15 од 25. јула 2015. године), у начелу; Разматрање Предлога закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/А који је поднела Влада (број 011-1915/15 од 25. јула 2015. године); Разматрање Предлога закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/Б, који је поднела Влада (број 011-1916/15 од 25. јула 2015. године).“

 На предлог председника, Одбор је једногласно утврдио следећи

Д н е в н и р е д:

- Усвајање записника 55, 56. и 57. седнице Одбора -

 1. Разматрање Предлога закона о посебним условима продаје одређених непокретности у својини Републике Србије, који је поднела Влада (број 464-1825/15 од 14. јула 2015. године), у начелу;

2. Разматрање Предлога закона о изменама и допуни Закона о роковима измирења новчаних обавеза у комерцијалним трансакцијама, који је поднела Влада (број 4-1824/15 од 14. јула 2015. године), у начелу;

3. Разматрање Предлога закона о обављању плаћања правних лица, предузетника и физичких лица која не обављају делатност, који је поднела Влада (број 400-1845/15 од 16. јула 2015. године), у начелу;

 4. Разматрање Предлога закона о изменама и допунама Закона о јавним набавкама, који је поднела Влада (број 404-1919/15 од 25. јула 2015. године), у начелу; 5. Разматрање Предлога закона о изменама и допунама Закона о јавном дугу, који је поднела Влада (број 400-1922/15 од 25. јула 2015. године), у начелу;

 6. Разматрање Предлога закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/А који је поднела Влада (број 011-1915/15 од 25. јула 2015. године);

 7. Разматрање Предлога закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/Б, који је поднела Влада (број 011-1916/15 од 25. јула 2015. године).

 Пре преласка на рад по утврђеном дневном реду, Одбор је једногласно, без примедаба, усвојио записнике 55, 56. и 57. седнице Одбора.

 **Прва тачка дневног реда**: Разматрање Предлога закона о посебним условима продаје одређених непокретности у својини Републике Србије, који је поднела Влада (број 464-1825/15 од 14. јула 2015. године), у начелу

 Ненад Мијаиловић, државни секретар, представио је Предлог закона о посебним условима продаје одређених непокретности у својини Републике Србије, образложио разлоге за његово доношење и решења која се предлажу. Предложеним законом уређује се продаја непокретности у државној својини ради остваривања додатних прихода буџета, без повећања пореског оптерећења за грађане и привреду, у циљу стабилизације јавног дуга смањењем дефицита, Такође, овим законом уређује се начин утврђивања цене предмета продаје и утврђују рокови и начин закључења и реализације уговора, на начин којим се унапређује целокупан систем управљања јавним финансијама и повећава ефикасност услуга које држава пружа грађанима. Предлогом закона предвиђа се да купци ових непокретности могу бити искључиво правна и физичка лица која користе предмет продаје на основу уговора о закупу који је закључен пре 1. јануара 2015. године и која су измирила у целости обавезу плаћања закупнине на дан подношења захтева за куповину. Поред тога, цена по метру квадратном предмета продаје утврђује се у складу са тржишном вредношћу коју утврђује порески орган или други надлежни орган, уз изузетак да цена може бити умањена ако је тржишна вредност предмета продаје резултат инвестиционих улагања закупца учињених у претходних десет година, с тим што износ умањења не може прећи 25% од утврђене тржишне вредности предмета продаје.

 У дискусији су учествовали: Иван Јовановић, Горан Ковачевић и Ненад Мијаиловић.

 На предлог председника, Одбор је, већином гласова (12 за, 1 против, уздржаних није било), одлучио да предложи Народној скупштини да прихвати Предлог закона о посебним условима продаје одређених непокретности у својини Републике Србије, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о посебним условима продаје одређених непокретности у својини Републике Србије, у начелу.

 За известиоца Одбора на седници Народне скупштине одређен је Верољуб Арсић, председник Одбора.

**Друга тачка дневног реда:** Разматрање Предлога закона о изменама и допуни Закона о роковима измирења новчаних обавеза у комерцијалним трансакцијама, који је поднела Влада (број 4-1824/15 од 14. јула 2015. године), у начелу

 Бранка Ђорђевић, саветник у Министарству финансија, представила је Предлог закона о изменама и допуни Закона о роковима измирења новчаних обавеза у комерцијалним трансакцијама, образложила разлоге за његово доношење и решења која се предлажу. Предложеним изменама и допуном предвиђено је да се примена овог закона прошири и на плаћања између субјеката јавног сектора јер је из досадашње примене Закона у пракси уочена неопходност законског регулисања рокова измирења новчаних обавеза и у том сегменту. Такође, закључивањем трогодишњег стенд бај аранжмана између Владе Републике Србије и Мисије ММФ-а вредног око 1,2 милијарде евра (одобрен од стране Борда извршних директора ММФ-а 23. фебруара 2015. године), Влада се обавезала да ће спроводити програм базиран на три основна стуба: оздрављење јавних финансија, унапређење стабилности и флексибилности финансијског сектора и спровођење свеобухватних структурних реформи. Једна од препорука ММФ-а у току преговора односила се и на потребу да се Законом о роковима измирења новчаних обавеза у комерцијалним трансакцијама уреде и рокови измирења новчаних обавеза по уговорима, односно комерцијалним трансакцијама између субјеката јавног сектора. У циљу лакшег спровођења надзора над применом прописа код субјеката јавног сектора од стране Министарства финансија – Одељења за буџетску инспекцију, предложеним изменама и допуном се прописује надлежност Управе за трезор, трезора аутономне покрајине и трезора јединица локалне самоуправе, да прикупљају податке о преузетим обавезама које би корисници јавних средстава достављали тим трезорима, кроз информациони систем Управе за трезор и буџетско информациони систем трезора аутономне покрајине, као и обавеза тих трезора да Одељењу за буџетску инспекцију достављају извештаје са подацима о неизмиреним обавезама корисника јавних средстава чији се рачуни воде у припадајућем консолидованом рачуну трезора, у роковима утврђеним Законом. Такође, предложеним изменама и допуном утврђује се надлежност Пореске управе у вршењу надзора над спровођењем овог закона у комерцијалним трансакцијама између привредних субјеката, као орган који је кадровски и технички оспособљен за вршење непосредног инспекцијског надзора и покретање прекршајног поступка у случају неизмиривања новчаних обавеза у роковима утврђеним Законом.

Поводом ове тачке дневног реда није било дискусије.

 На предлог председника, Одбор је, већином гласова, одлучио да предложи Народној скупштини да прихвати Предлог закона о изменама и допуни Закона о роковима измирења новчаних обавеза у комерцијалним трансакцијама, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допуни Закона о роковима измирења новчаних обавеза у комерцијалним трансакцијама, у начелу.

 За известиоца Одбора на седници Народне скупштине одређен је Верољуб Арсић, председник Одбора.

 **Трећа тачка дневног реда**: Разматрање Предлога закона о обављању плаћања правних лица, предузетника и физичких лица која не обављају делатност, који је поднела Влада (број 400-1845/15 од 16. јула 2015. године), у начелу

 Бранка Ђорђевић, саветник у Министарству финансија, представила је Предлог закона о обављању плаћања правних лица, предузетника и физичких лица која не обављају делатност, образложила разлоге за његово доношење и решења која се предлажу. Предложеним законом се на свеобухватан начин уређује и модернизује тржиште платних услуга и платни систем Републике Србије, јер правни оквир за пружање платних услуга установљен Законом о платном промету није довољан за развој овог тржишта у нашој земљи, с обзиром на то да је од доношења овог закона до данас дошло до убрзаног технолошког развоја и стварања нових платних услуга и инструмената. Доношењем овог закона, уређују се сва она питања која су остала ван предмета уређења Закона о платним услугама и доприноси се правној сигурности свих учесника у домаћем платном систему, целовитом уређењу функционисања платног система и унапређењу домаћег тржишта платних услуга. Такође, у Предлогу закона преузета су она решења из Закона о платним услугама која су се до сада показала ефикасним у примени на платном тржишту, уз одређена побољшања правно-редакцијског карактера или са циљем стварања повољнијег пословног амбијента. Истовремено, у обзир су узете и оне одредбе Закона о платним услугама којима се у домаћи платни систем уводе нови пружаоци платних услуга и нови платни инструменти, што ће допринети да регулаторни оквир функционисања платног система у земљи системски буде усклађен.

Поводом ове тачке дневног реда није било дискусије.

 На предлог председника, Одбор је, једногласно, одлучио да предложи Народној скупштини да прихвати Предлог закона о обављању плаћања правних лица, предузетника и физичких лица која не обављају делатност, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о обављању плаћања правних лица, предузетника и физичких лица која не обављају делатност, у начелу.

 За известиоца Одбора на седници Народне скупштине одређен је Верољуб Арсић, председник Одбора.

 **Четврта тачка дневног реда**: Разматрање Предлога закона о изменама и допунама Закона о јавним набавкама, који је поднела Влада (број 404-1919/15 од 25. јула 2015. године), у начелу

 Инга Шупут Ђурић, руководилац Групе за систем јавних набавки, представила је Предлог закона о изменама и допунама Закона о јавним набавкама, образложила разлоге за његово доношење и решења која се предлажу. Током двогодишње примене Закона о јавним набавкама који је ступио на снагу 1. априла 2013. године, надлежне институције из области јавних набавки, наручиоци и понуђачи указали су на потребу измена и допуна важећег Закона и даљег јачања система јавних набавки како би се повећала пре свега ефикасност и економичност поступака јавних набавки, као и интензитет конкуренције. Такође, у 2014. години донете су три нове директиве ЕУ у овој области (Директива 2014/24/ЕУ о јавним набавкама; Директива 2014/25/ЕУ о набавкама од стране субјеката који послују у области водопривреде, енергетике, саобраћаја и поштанских услуга; Директива 2014/23/ЕУ о додели уговора о концесији), са којима државе чланице морају да се ускладе у року од 24 месеца (осим за електронске набавке код којих је рок 54 месеца). Имајући у виду да је Стратегијом развоја јавних набавки у Републици Србији за период 2014-2018. године и Акционим планом за спровођење Стратегије за период 2014-2015. године, предвиђена измена регулативе у области јавних набавки у 2015. години, указала се прилика да се, првенствено у циљу економичног располагања јавним средствима, у највећој могућој мери отклоне недостаци уочени у досадашњој пракси приликом спровођења јавних набавки, као и да се, у обостраном интересу наручилаца и понуђача, разреше постојеће недоумице и спрече могуће злоупотребе, а поступци јавних набавки учине ефикаснијим. Такође, Стратегијом је предвиђено да се изменама Закона у 2015. години, настави процес даљег усклађивања са правним тековинама ЕУ и то са новим директивама које су донете 2014. године. На основу анализе ефеката досадашње примене Закона, утврђено је да ефикасност поступка јавне набавке и даље није на одговарајућем нивоу, те да наручиоци и даље највећи део својих напора усмеравају на задовољавање формалних захтева, као и да поступак јавне набавке траје дуго што је имало за последицу немогућност да се обезбеде предуслови за несметано одвијање процеса рада. Поред слабости система јавних набавки са аспекта наручиоца, слабости су уочене и у погледу понуђача, које се огледају у њиховом све мањем учешћу. Стога, имајући у виду све наведено, а у циљу јачања и унапређења система јавних набавки Министарство финансија и Управа за јавне набавке су припремиле предложени текст измена и допуна Закона којим је највећим делом извршено његово усклађивање са поменутим директивама ЕУ.

 У дискусији су учествовали: Иван Јовановић, Дејан Раденковић и Верољуб Арсић.

 На предлог председника, Одбор је, већином гласова (12 за, 1 против, уздржаних није било), одлучио да предложи Народној скупштини да прихвати Предлог закона о изменама и допунама Закона о јавним набавкама, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о јавним набавкама, у начелу.

 За известиоца Одбора на седници Народне скупштине одређен је Верољуб Арсић, председник Одбора.

 **Пета тачка дневног реда**: Разматрање Предлога закона о изменама и допунама Закона о јавном дугу, који је поднела Влада (број 400-1922/15 од 25. јула 2015. године), у начелу

 Бранко Дрчелић, вршилац дужности директора Управе за јавни дуг, представио је Предлог закона о изменама и допунама Закона о јавном дугу, образложио разлоге за његово доношење и решења која се предлажу. Предложеним законом врше се измене и допуне првенствено у домену лимитирања намене зајмова за које може бити издата гаранција Републике Србије, односно укида се могућност Републике Србије да даје гаранције за кредите за потребе ликвидности јавним предузећима и друтим правним лицима. Такође, ближе се уређују облик и динамика извештавања о реализацији инвестиционих пројеката који се финансирају из кредита и дефинише нова надлежност Управе за јавни дуг тако што се, поред послова који се односе на управљање приливима по основу јавног дуга, предвиђа да Управа инвестира и обавља остале трансакције са вишковима ликвидности, односно средствима финансијске имовине Републике Србије под управљањем, чиме се обезбеђује већа контрола над имплементацијом пројектних зајмова. Предложеним изменама и допунама стварају се предуслови за смањење притиска на расходну страну буџета Републике Србије и повећање финансијске дисциплине у јавном сектору. Решења која се предлажу овим законом имају за циљ да отклоне уочене недостатке терминолошке природе и да на тај начин омогуће ефикаснију примену и прецизније тумачење одредби важећег Закона о јавном дугу.

Поводом ове тачке дневног реда није било дискусије.

 На предлог председника, Одбор је, већином гласова, одлучио да предложи Народној скупштини да прихвати Предлог закона о изменама и допунама Закона о јавном дугу, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о јавном дугу, у начелу.

 За известиоца Одбора на седници Народне скупштине одређен је Верољуб Арсић, председник Одбора.

 **Шеста тачка дневног реда**: Разматрање Предлога закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/А који је поднела Влада (број 011-1915/15 од 25. јула 2015. године)

 Бранко Дрчелић, вршилац дужности директора Управе за јавни дуг, представио је о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/А и образложио разлоге за његово доношење. Пројекат Клинички центри/А подразумева модернизацију, унапређење и проширење четири клиничка центра у Србији – Београду, Крагујевцу, Нишу и Новом Саду, са циљем да се у значајној мери унапреди пружање услуга здравствене заштите већини становништва у Републици Србији. Имајући у виду застоје у току реализације Пројекта, више пута су вршене измене и допуне Финансијског уговора у погледу продужетка датума за повлачење средстава зајма и физички завршетак нових и реконструисаних зграда за пројекат Клинички центри/А. Изменама и допунама које се предлажу, рок за повлачење последње транше кредита (у међувремену је истекао), продужава се до 31. децембра 2018. године.

Поводом ове тачке дневног реда није било дискусије.

 На предлог председника, Одбор је, једногласно, одлучио да предложи Народној скупштини да прихвати Предлог закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/А, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/А.

 За известиоца Одбора на седници Народне скупштине одређен је Верољуб Арсић, председник Одбора.

 **Седма тачка дневног реда**: Разматрање Предлога закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/Б, који је поднела Влада (број 011-1916/15 од 25. јула 2015. године)

 Бранко Дрчелић, вршилац дужности директора Управе за јавни дуг, представио је о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/Б и образложио разлоге за његово доношење. Пројекат Клинички центри/Б подразумева модернизацију, унапређење и проширење четири клиничка центра у Србији – Београду, Крагујевцу, Нишу и Новом Саду, са циљем да се у значајној мери унапреди пружање услуга здравствене заштите већини становништва у Републици Србији. Имајући у виду застоје у току реализације Пројекта Клинички центри/А, више пута су вршене измене и допуне Финансијског уговора у погледу продужетка датума за повлачење средстава зајма и физички завршетак нових и реконструисаних зграда за пројекат Клинички центри/Б. Изменама и допунама које се предлажу, рок за повлачење последње транше кредита се, с обзиром на померену укупну динамику реализације Пројекта, продужава до 31. децембра 2018. године.

Поводом ове тачке дневног реда није било дискусије.

 На предлог председника, Одбор је, једногласно, одлучио да предложи Народној скупштини да прихвати Предлог закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/Б, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о изменама и допунама Финансијског уговора између Републике Србије и Европске инвестиционе банке за Пројекат Клинички центри/Б.

 За известиоца Одбора на седници Народне скупштине одређен је Верољуб Арсић, председник Одбора.

\*

\* \*

 Седница је завршена у 10,20 часова.

 Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић,с.р.